Document ID: 32011D0717

VYKONÁVACIE ROZHODNUTIE KOMISIE
z 27. októbra 2011,
ktorým sa mení a dopĺňa rozhodnutie 98/536/ES, ktorým sa uvádza zoznam národných referenčných laboratórií pre zisťovanie rezíduí
[oznámené pod číslom K(2011) 7610]
(Text s významom pre EHP)
(2011/717/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 96/23/ES z 29. apríla 1996 o opatreniach na monitorovanie určitých látok a ich rezíduí v živých zvieratách a živočíšnych produktoch a o zrušení smerníc 85/358/EHS a 86/469/EHS a rozhodnutí 89/187/EHS a 91/664/EHS (1), a najmä na jej článok 14 ods. 1 tretí pododsek,
keďže:
(1)
Smernicou 96/23/ES sa stanovujú opatrenia na monitorovanie látok a skupín rezíduí, ktoré sú uvedené v prílohe I k uvedenej smernici. Na základe uvedenej smernice je každý členský štát povinný určiť aspoň jedno národné referenčné laboratórium, ktoré má zodpovedať za výkon určitých úloh stanovených v smernici. V smernici 96/23/ES je takisto stanovené, že zoznam takto určených laboratórií vypracúva Komisia.
(2)
Zoznam národných laboratórií pre zisťovanie rezíduí je v súčasnosti stanovený v prílohe k rozhodnutiu Komisie 98/536/ES (2).
(3)
Niektoré členské štáty určili ďalšie národné referenčné laboratóriá alebo tie pôvodne určené nahradili inými laboratóriami. Okrem toho došlo v prípade niektorých laboratórií v súčasnosti uvedených v prílohe k rozhodnutiu 98/536/ES k zmene kontaktných údajov a monitorovaných skupín rezíduí. V záujme jednoznačnosti a konzistentnosti právnych predpisov Únie je preto vhodné zoznam národných referenčných laboratórií stanovený v prílohe k danému rozhodnutiu aktualizovať.
(4)
Rozhodnutie 98/536/ES by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 98/536/ES sa nahrádza textom uvedeným v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 27. októbra 2011

Labels: 7
0
20